### 

**NÁRODNÁ RADA SLOVENSKEJ REPUBLIKY**

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Návrh

Zákon

z ......................2008,

**ktorým sa mení a dopĺňa zákon Národnej rady Slovenskej republiky**

**č. 139/2002 Z.z. o rybárstve v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 139/2002 Z.z. o rybárstve v znení neskorších predpisov sa mení takto:

1. V § 11 ods. (4) znie:

„(4) Zákaz lovu rýb podľa odseku 3 sa nevzťahuje na kaprové vody, rybárske revíry s režimombez privlastnenia si úlovku, vody, ktoré sú vodným tokom okrem slepých, mŕtvych a odstavených ramien a povrchových vôd, umelo vzdutých v koryte vodného toku.“

**Čl. II**

Tento zákon nadobúda účinnosť 1. februára 2009.

**Dôvodová správa**

1. Všeobecná časť

V § 11 zákona sú stanovené časové úseky, kedy je zakázané loviť ryby v jednotlivých vodách. Tým, že revíry s režimom chyť a pusť sú určené len na športový rybolov a z komerčného hľadiska sú pre rybárske organizácie, ktoré ich spravujú, určitým príjmom, ktorý je v ďalšom kroku použitý na zarybnenie ostatných revírov, sú tieto organizácie znevýhodnené v porovnaní s majiteľmi súkromných revírov, na ktorých sa toto časové obmedzenie nevzťahuje. V období najväčšieho "rybárskeho hladu," teda pred začiatkom hlavnej rybárskej sezóny je lov na týchto kaprových revíroch  podľa **§ 11 zákona o rybárstve** zakázaný a teda celý rybársky tlak je tým presmerovaný na privátne vody. Postavením revírov s režimom bez privlastnenia úlovkov mimo toto časové obmedzenie by došlo k zrovnoprávneniu podmienok medzi miestnymi rybárskymi organizáciami spravujúcimi tieto vody a vlastníkmi privátnych revírov.

Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie, preto sa doložka vplyvov nevyhotovuje.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

**2. Osobitná časť:**

K Čl. I

Bod 1:

Navrhuje sa vyňatie rybárskych revírov s režimom chyť a pusť z režimu zákazu lovenia, čím sa dosiahne ich zrovnoprávnenie v porovnaní so súkromnými revírmi.

K Čl. II:

Navrhuje sa účinnosť zákona k 1. februáru 2009.

**Doložka zlučiteľnosti návrhu zákona**

**s právom Európskych spoločenstiev a s právom Európskej únie**

1. **Navrhovateľ zákona :** Poslankyne Národnej rady Slovenskej republiky

2**. Názov návrhu zákona:** Zákon, ktorým sa mení a dopĺňa zákon Národnej

rady Slovenskej republiky č. 139/2002 Z.z. o

rybárstve v znení neskorších predpisov

3. **Problematika návrhu právneho predpisu:**

a) nie je upravená v práve Európskych spoločenstiev,

1. nie je upravená v práve Európskej únie,
2. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na to, že problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom **4.**, **5.** a **6**.